Spur se verkope daalPierre van Tonder, uitvoerende hoof van Spur. Foto: http://www.spurcorporation.com Verkope by Spur-restaurante het in die boekjaar tot einde Junie met amper 3% gedaal. Verkope het met 2,8% afgeneem terwyl verkope by restaurante wat ook in die vorige boekjaar oop was met 4,9% gedaal het. Pierre van Tonder, uitvoerende hoof, het gesê Spur, wat tweederdes van Spur Corporation se verkope verteenwoordig, het in die tweede helfte van die boekjaar tekens van herstel getoon. Hy skryf die swak verkope toe aan die finansiële druk waaronder die middelklas gebuk gaan. Spur Corporation sluit Spur International, Spur Steak Ranches, Panarottis Pizza Pasta, John Dory’s Fish Grill Sushi, The Hussar Grill, RocoMamas, Spur Grill & Go en Casa Bella in. Vir die groep as geheel het verkope met 1,3% gegroei. Die algehele verkope van die groep se restaurante was R7,1 miljard. Verkope in Suid-Afrika het met 1,5% gestyg en oorsese verkope met 2,7%. By Panarottis, Casa Bella, John Dory’s, The Hussar Grill en RocoMamas het verkope egter heelwat gestyg. By The Hussar Grill het verkope in dié boekjaar met 24,4% gestyg en by RocoMamas met 31,5%. Van Tonder het gesê Panarottis is geraak deur strawwe kompetisie in die pizzamark en ŉ verskuiwing van hul strategie wat spesiale aanbiedings en bemarking betref, terwyl John Dory’s negatief geraak is deur die tydelike sluiting van sommige sleutelwinkels weens herbouings. Die groep het die afgelope jaar 44 nuwe restaurante in Suid-Afrika oopgemaak terwyl 18 gesluit is. In die buiteland is 11 restaurante oopgemaak en nege gesluit. Die groep het nou 575 restaurante wêreldwyd. Volgens Van Tonder het hulle die volhoubaarheid van Spur se finansiële model verseker deur ŉ strategiese skuif te maak, naamlik minder staat te maak op afslag en dit te vervang met spesiale aanbiedinge en produkverbetering. Dít het volgens hom kettingwinkeleienaar-marges opgeskuif. Hy het bygevoeg die positiewe verbruikersentiment ná pres. Cyril Ramaphosa se inhuldiging in Februarie was van korte duur ná die besef dat daar geen korttermynoplossing is vir die uitdagings wat Suid-Afrika in die gesig staar nie.